รองนายกรัฐมนตรีและรัฐมนตรีว่าการกระทรวงกลาโหม ระบุ เหตุการณ์เรือล่มที่จังหวัดภูเก็ตถือเป็นบทเรียนสำคัญ
รองนายกรัฐมนตรีและรัฐมนตรีว่าการกระทรวงกลาโหม ระบุ เหตุการณ์เรือล่มที่จังหวัดภูเก็ตถือเป็นบทเรียนสำคัญของผู้ประกอบการที่ไม่เชื่อฟังประกาศของกรมอุตุนิยมวิทยา ส่วนการช่วยเหลือเด็กที่ติดอยู่ในถ้ำหลวง ขุนน้ำนางนอน จังหวัดเชียงราย ต้องเดินหน้าต่อไปเพราะภารกิจยังไม่เสร็จสิ้น

พลเอก ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม  เปิดเผยว่า กำลังเร่งดำเนินการกับผู้ที่กระทำผิดในการให้บริษัทนำเที่ยวของประเทศจีน ที่มาเปิดให้บริการโดยการใช้ชื่อคนไทย หรือบริหารในลักษณะนอมินี และจะเดินหน้าดำเนินการเรื่องนี้ต่อไป เพราะประเด็นเรื่องทัวร์ 0 เหรียญทางการไทยก็เดินหน้าปราบปรามมาเป็นจำนวนมากแล้ว รวมถึงจะดำเนินการเอาผิดที่ไม่เชื่อฟังและปฎิบัติตามคำเตือนสภาพอากาศที่ไม่เหมาะสมในการนำเรือท่องเที่ยวออกทะเลของกรมอุตุนิยมวิทยา นอกจากนี้เรื่องดังกล่าวยังถือว่าเป็นบทเรียนสำคัญของบริษัทนำเที่ยว ที่ไม่ยินยอมปฏิบัติตามคำสั่ง ซึ่งวันนี้พลเอก ประยุทธ์ จันทร์โอชา นายกรัฐมนตรีและหัวหน้า คสช. กำลังลงพื้นที่ไปติดตามการช่วยเหลือแก้ไขปัญหาเหตุที่เกิดขึ้นที่จังหวัดภูเก็ตแล้ว

ส่วนการให้ความช่วยเหลือเด็กที่ติดถ้ำหลวง ขุนน้ำนางนอน จังหวัดเชียงราย ได้ 4 คนแล้วเมื่อวานนี้ พลเอก ประวิตร กล่าวว่า ขณะนี้การกู้ภัยและให้ความช่วยเหลือยังไม่เสร็จสิ้น  ยังต้องเดินหน้าในการให้ความช่วยเหลือต่อไป ซึ่งวันนี้นายกรัฐมนตรี ก็จะลงพื้นที่ไปติดตามและให้กำลังใจผู้ปฏิบัติงานด้วยตนเองในช่วงเย็นด้วย